[bookmark: _GoBack]Τα σημάδια ενός νέου κόσμου 
Πολλοί από μας που δεν είχαμε ζήσει πόλεμο, παίρνουμε μια γεύση γερή τι θα πει παγκόσμια σύρραξη: οι τεράστιες ανθρώπινες απώλειες, οι οικονομικές επιπτώσεις, ο αποκλεισμός στα σπίτια μας σαν σε καταφύγια. Όμως σε αντίθεση με τους συμβατικούς πολέμους, αυτός εδώ είναι ιδιότυπος. Έχουμε ανά πάσα στιγμή πληροφόρηση και ενημέρωση τι συμβαίνει στα «μέτωπα του πυρός», στις εστίες των πολεμικών μαχών: στο Μπέργκαμο, στην Ισπανία, στην Αγγλία, στη Νέα Υόρκη. Kάθε απόγευμα ένας λαός ολόκληρος, εμείς, ακούμε τα πολεμικά ανακοινωθέντα από τον αρχιστράτηγο Τσιόδρα.
 	Όμως είμαστε και τυχεροί μέσα στην ατυχία μας. Έχουμε όλα τα ψηφιακά Μέσα στα ορύγματα και στα καταφύγια όπου ζούμε: τηλεοράσεις και διαδικτυακές συνδέσεις, κάμερες και ιστοσελίδες, social media, μηνύματα και αναρτήσεις. Ένας αόρατος ιστός που μας συνδέει, για να πληροφορούμαστε τι γίνεται, να επικοινωνούμε μεταξύ μας, να «βλέπουμε» φίλους και δικούς μας. Η τεχνολογία, τούτο τον καιρό, αποδεικνύεται «ευλογία».
Αυτά τα Μέσα που ξέρναγαν τη χυδαιότητα και ξέβραζαν σχεδόν το τίποτα, αναβαθμίστηκαν και - ω! του θαύματος - αναδεικνύουν τώρα μια ανθρωπιά, μια άλλη γλώσσα. Γινόμαστε πιο εκδηλωτικοί, λέμε κουβέντες και λέξεις ξεχασμένες: Διαβάζεις «Καλημέρα Αδέρφια» και διαπερνάει τη ραχοκοκαλιά σου μια ανατριχίλα σαν κύμα ή ρεύμα ηλεκτρικό.
Σου φαίνεται απολύτως φυσικό, δεν διστάζεις να το πεις κι εσύ, δεν ντρέπεσαι ν’ απαντήσεις με τον ίδιο τρόπο - πόσα χρόνια είχες να ξεστομίσεις τέτοια ωραία λόγια μπροστά σε όλους ; Τα είχες πια ξεχάσει.
Τα ακούς και είναι τόσο ζωντανά, τόσο αληθινά που σε παραξενεύουνε και σένα τον ίδιο. Κι ανακαλύπτεις αισθήματα που τα ’χες λησμονήσει.
Ο τρόπος της επικοινωνίας, η ιδιαίτερη διαμεσολάβηση αυτή των Μέσων θαρρείς και σ’ απελευθερώνει και επιτρέπει να λες λόγια απ’ την ψυχή σου. Έχει αλλάξει η γλώσσα, σοβάρεψε ο λόγος των ανθρώπων, βλέπεις τη διάχυτη λαχτάρα τους για ποιοτική ψυχαγωγία, τη δίψα τους για πληροφόρηση αληθινή. Και καινούρια πρότυπα ζωής. Οι πρωτόγνωρες συνθήκες που βιώνουμε, όσο κι αν είναι τρομερές, διαμορφώνουν έναν τρόπο σκέψης διαφορετικό που αναδεικνύεται μέσα από τα Μedia: πιο ώριμο, περισσότερο υπεύθυνο και ουσιαστικό.
Ο ζόφος του εγκλεισμού μας είναι βέβαιο πως θα τελειώσει και θα φτιάξουμε πάλι την καθημερινότητά μας. Αλλά έχουμε καταλάβει πλέον την αναγκαιότητα για μια γενναία αναθεώρηση αξιών του αποσαθρωμένου μας πολιτισμού. Το ξέρουμε, χρειάζεται να χτίσουμε μια άλλη αντίληψη ζωής.

